text: UOB Ensenyament: Oposicions: Armengol diu que el compromís de Madrid per eliminar la taxa de reposició "no és prou ferm"
  Oposicions: Armengol diu que el compromís de Madrid per eliminar la taxa de reposició "no és prou ferm"
  Després de la "conferencia de presidentes" d'ahir a Madrid continuam sense saber quantes places d'oposicions d'Educació es trauran enguany.
  Segons la nota de premsa del Govern (les negretes són nostres):
  "La presidenta ha fet esment a l'eliminació de la taxa de reposició dels funcionaris sobre la qual ha dit que "els treballadors públics mereixen la seguretat als seus llocs de feina, com ho demostra el cas de les Illes Balears, on els nivells de contractació d'interins són elevats.""
  Armengol ha reivindicat la necessitat de que s'elimini la taxa de reposició al llarg d'aquest any, perquè es puguin convocar oposicions "el més aviat possible" tot i que creu "que s'haurà de seguir insistint en aquesta qüestió" perquè el compromís del Govern no ha estat prou ferm.
  La presidenta ha confirmat també la voluntat del Govern perquè la "comunitat educativa i les comunitats autònomes participin en la consecució d'un pacte d'Estat per l'educació", al temps que ha criticat "el retard en convocar la Conferència de Presidents després de 5 anys sense programar-la, de la mateixa manera que tampoc és lògic que el Debat de Política General que s'hauria de convocar cada any al Senat dugui 10 anys sense celebrar-se", el que redueix la participació de les comunitats autònomes en els espais de debat i decisió."
  Tenint en compte aquesta poca "fermesa" del compromís del govern espanyol, i que Rajoy va dir a les comunitats autònomes que la recaptació està 20.000 milions per baix del 2007, les perspectives no són gaire bones que diguem. Més que una "conferència" això ha estat com xerrar amb la paret, com molts ja preveien, i s'entén que algunes comunitats autònomes ni s'hagin molestat en assitir-hi.
  Des d'UOB reclamam un cop més al Govern balear que actuï amb fermesa i posi per davant de tot els interessos de la ciutadania a la quan han de servir.